Eurooppalainen Suomi

Eurooppalainen Suomi ry on kaikille Eurooppa-asioista kiinnostuneille avoin kansalaisjärjestö, joka suhtautuu myönteisesti Euroopan yhdentymiseen, mutta tahtoo samalla kehittää Euroopan unionia (EU) nykyistä tehokkaampaan, avoimempaan ja demokraattisempaan suuntaan tunnuslauseenaan ”parempaa Eurooppaa rakentamassa”. Järjestö toimii EU- ja Eurooppa-järjestöjen kansallisena kattojärjestönä Suomessa ja sen sisarjärjestöjä ovat Eurooppanuoret ry, Eurooppanaiset ry, Eurooppafederalistit ry, Euroopan kulttuuriyhdistys (EKSO) ry ja Euroklubi ry.
Eurooppalainen Suomi ry toimii poliittisesti sitoutumattomana, mutta yhteistyössä kaikkien puolueiden kanssa EU-politiikan keskustelufoorumina Suomessa ja tiedottaa kansalaisille ajankohtaisista EU-kysymyksistä. Useimmat puolueet kansanedustajineen ovat edustettuina järjestön hallituksessa. Järjestöön kuuluu tuhansia henkilöjäseniä sekä suuri joukko yhteisöjäseniä, kuten Elinkeinoelämän Keskusliitto, SAK, STTK, AKAVA, MTK, Suomen Ammattiin Opiskelevien Liitto – SAKKI, SAMOK, Suomen Lukiolaisten Liitto ja Suomen ylioppilaskuntien liitto. 
Eurooppalaisen Suomen toiminta keskittyy yhteiskunnalliseen vaikuttamiseen ja kansalaiskeskustelun edistämiseen EU- ja Eurooppa-politiikasta, jota kansalaisjärjestö toteuttaa muun muassa "Euroopan Suunta" -podcastin, seminaarien ja webinaarien, julkaisujen, kannanottojen ja valtakunnallisten tapahtumien, kuten Eurooppa-päivän ja Turun Eurooppa-foorumin kautta.
Eurooppalainen Suomi pyrkii toiminnallaan lisäämään kansalaisten aktiivisuutta, keskustelua EU:sta ja eurooppalaisista teemoista laajemminkin sekä lisäämään ja parantamaan kansalaisten ja kansalaisjärjestöjen vaikutusmahdollisuuksia Euroopassa. Järjestö jakaa tunnustusta Vuoden eurooppalainen.
Historia.
Eurooppalainen Suomi perustettiin 31. tammikuuta 1994 nimellä "Parempi vaihtoehto – eurooppalainen Suomi ry" tukemaan neuvoa-antavassa kansanäänestyksessä Suomen liittymistä Euroopan unioniin. Järjestöstä muodostui kansanäänestyksen ”jaa”-puolen suurin kansalaisjärjestö, joka toimi yhdessä muiden jäsenyyttä kannattavien järjestöjen, kuten Euroklubin, Naisten Euroopan ja Euroopan kulttuuriyhdistyksen kanssa järjestäen tiedotusta ja kansalaiskeskustelua. Nämä ryhmät tunnettiin epävirallisesti Suomen Eurooppa-liikkeenä.
Järjestön toimintaan vuonna 1994 kuuluivat sekä valtakunnallinen kampanjointi että paikallisosastojen verkosto läpi Suomen. Kampanjaan kuuluivat julkiset väittelyt, kulttuuritapahtumat, kiertävä Eurooppabussi ja kaksikieliset painomateriaalit. Eurooppalainen Suomi keskittyi erityisesti julkisen sektorin naisten, eläkeläisten, nuorten ja työttömien aktivoimiseen Suomen EU-jäsenyyden puolelle. Lisäksi järjestö pyrki kokoamaan yhteen Jörn Donnerin johdolla suomalaista kulttuuriväkeä. 
Huomattavimpiin kampanjatapahtumiin kuuluivat järjestön suurin tapahtuma "Kansalaisjuhla" Tampereella 24. syyskuuta 1994, johon osallistuivat myös presidentti Martti Ahtisaari ja Euroopan parlamentin puhemies Klaus Hänsch sekä "Taiteilijat Euroopan puolesta," jossa esiintyivät muiden muassa Jorma Uotinen ja Jorma Hynninen.
Kansanäänestyksen jälkeen ja Suomen EU-jäsenyyden toteuduttua järjestö alkoi keskittyä yhä enemmän pitkän aikavälin kansalaistiedotukseen Euroopan yhdentymisestä ja otti virallisesti käyttöön nykyisen nimensä "Eurooppalainen Suomi ry", jatkaen yhteistyötä Eurooppa-liikkeen muiden yhdistysten kanssa. Eurooppalaisen Suomen nuorisojärjestö Eurooppanuoret perustettiin vuonna 1997. Naisjärjestö Eurooppanaiset perustettiin vuonna 1995 nimellä "Naiset '96", ja federalismia kannattava jäsenyhdistys Eurooppafederalistit vuonna 2007.
1990-luvulta 2020-luvulle Eurooppalainen Suomi on toimittanut julkaisuja ja järjestänyt seminaareja ja yleisötilaisuuksia EU-politiikasta, usein yhteistyössä valtionhallinnon ja kansalaisjärjestöjen kanssa. Järjestö ajaa vahvasti Euroopan integraatiota, ja kuvaa itseään Suomen EU-politiikan keskustelufoorumiksi, näkyvimmin järjestäen vuosittain Eurooppa-päivän tapahtumia ja koordinoiden europarlamenttivaalien puoluepoliittisesti sitoutumattomien kansalaistapahtumien järjestämistä Suomessa. Vuonna 2025 Eurooppalainen Suomi sai yhdessä Suomen Atlantti-seuran kanssa yhteensä 400 000 euroa valtionavustusta valtioneuvoston kanslian Eurooppatiedotukseen.
Tarkoitus.
Yhdistyksen toiminnan tarkoituksena on:
Yhdistys on kansainvälisen Eurooppa-liikkeen eli European Movement International – Mouvement Europeén -järjestön (kotipaikka Bryssel) suomalainen jäsenjärjestö. Yhdistyksen toiminta on valtaosin Euroopan unioniin liittyvää tiedotus-, julkaisu- ja koulutustoimintaa.
Organisaatio.
Vuosikokouksen valitsemaan yhdistyksen hallitukseen kuuluu nelihenkisen puheenjohtajiston lisäksi 10 varsinaista ja 14 varajäsentä. Yhdistyksen puheenjohtajana on toiminut vuoden alusta lähtien kansanedustaja Jani Kokko. Aiemmin yhdistyksen puheenjohtajina ovat toimineet muun muassa Jouni Ovaska, Riitta Myller, Miapetra Kumpula-Natri, Olli-Pekka Heinonen, Ville Itälä, Jari Vilén ja Ville Kaunisto.
Eurooppalaisen Suomen toimistoa, joka sijaitsee Helsingin Eteläranta 10:ssa, johtaa toiminnanjohtaja Totti Sivonen. Yhdistyksen sisarjärjestön Eurooppanuorten toimisto sijaitsee samoissa tiloissa.